Handelsoorlog plaas druk op rand | Netwerk24
Deur Elvira Wood 21 Mei 2019 06:49
’n Dollar sou jou vroeg Dinsdagoggend R14,39 kos. Foto: Elvira Wood
Die handelsoorlog tussen die VSA en China steun tans die dollar terwyl dit druk op ander geldeenhede en ook die goudprys plaas.
In die nuutste verwikkeling het Google gehoor gegee aan pres. Donald Trump se besluit om sanksies toe te pas teen die Chinese tegnologiereus Huawei.
Reuters se kommer wêreldwyd oor presies hoe dié geskil tussen die twee lande kan ontwikkel, het beleggers na die dollar gelok. Selfs goud het deurgeloop en die prys vir dié edelmetaal het tot $1 275,84 per fynons gedaal.
Die rand het vroeg Dinsdagoggend teen R14,39 teenoor die dollar verhandel.
Buiten vir die dollar wat internasionaal sterk vertoon, kan plaaslike gebeure later dié week verdere druk op die rand plaas.
Die Reserwebank maak Donderdag sy nuutste besluit oor rentekoerse bekend terwyl die kredietgradeerder Standard & Poor’s Global Services Vrydagaand sy besluit oor die land se kredietgradering bekend maak.
Die rand het vroeg Dinsdagoggend teen R18,31 teenoor die Britse pond en R16,06 teenoor die euro verhandel.
Goud: $1 275,84 per fynons.
Platinum: $816 per ons.
Olie: $72,14 per vat.
Bitcoin: $7 911,13/R120 101
Ethereum: $250,43/R3 801
Meer oor: Google | Huawei | Donald Trump | Dollar | Rand | Handelsoorlog